Γρηγόρης Δημητριάδης

Ο Γρηγόρης Δημητριάδης (Αθήνα, 1979) είναι Έλληνας δικηγόρος που διετέλεσε από το 2019 ως το 2022 Γενικός Γραμματέας του πρωθυπουργού Κυριάκου Μητσοτάκη , του οποίου είναι επίσης ανιψιός.

Παραιτήθηκε από τη θέση του στις 5 Αυγούστου 2022 ύστερα από εμπλοκή του ονόματος του στην υπόθεση των υποκλοπών. Κυβερνητικές πηγές απέδωσαν την παραίτησή στην ύπαρξη «τοξικού κλίματος».

Σπουδές και επαγγελματική σταδιοδρομία 
Αποφοίτησε από τα Εκπαιδευτήρια Δούκα στην Αθήνα και συνέχισε τις σπουδές του στην Αγγλία. Σπούδασε νομική στο πανεπιστήμιο Queen Mary και Westfield College του πανεπιστημίου του Λονδίνου και συνέχισε τις σπουδές του στο City Business School στον τομέα της ναυτιλίας, του εμπορίου και των χρηματοοικονομικών. Εργάστηκε ως δικηγόρος σε Ελληνικά δικηγορικά γραφεία, ενώ στο παρελθόν, έχει εργαστεί και στο νομικό γραφείο της Alpha Bank. Το 2008 ίδρυσε το δικό του δικηγορικό γραφείο, «Δημητριάδης Γρηγόρης και Συνεργάτες».

Το Δεκέμβριο του 2019, ενώ ήταν γενικός γραμματέας του πρωθυπουργού ο Δημητριάδης συνέστησε ως μοναδικός εταίρος με κεφάλαιο 50.000 ευρώ την εταιρεία παραγωγής και διάθεσης ηλεκτρικής ενέργειας από ΑΠΕ Eledyn. Τον Ιανουάριο του 2020 η Eledyn εξαγόρασε αντί χιλίων ευρώ μια άλλη εταιρεία παραγωγής ενέργειας, την Canalis, που πωλήθηκε το Μάιο του 2021 για περίπου 160.000 ευρώ. Το Νοέμβριο του 2021 η Eledyn έπαψε να υπάρχει. Άνθρωποι με τους οποίους συναλλάχθηκε ο Δημητριάδης συνδέονται άμεσα ή έμμεσα με την Intellexa, την εταιρεία διάθεσης του λογισμικού Predator, και την Krikel, που είχε προμηθεύσει λογισμικό παρακολούθησης στην ΕΥΠ, μεταξύ των οποίων και ο Φέλιξ Μπίτζιος, αναπληρωτής διαχειριστής της Intellexa και σύμβουλος της Krikel. Ο Δημητριάδης απάντησε στα αρχικά δημοσιεύματα για την επενδυτική του δραστηριότητα αποστέλλοντας τον Ιούνιο του 2022 εξώδικο στο οποίο έλεγε ότι γίνεται προσπάθεια κατασυκοφάντησής του και αρνούμενος ότι οι συναλλαγές του προσκρούουν στο ασυμβίβαστο περί γενικών γραμματέων.

Προσωπική ζωή
Ο Δημητριάδης είναι ανιψιός του Κυριάκου Μητσοτάκη. Είναι, επίσης, κουμπάρος του Κυριάκου Πιερρακάκη και του επιχειρηματία Γιάννη Λαβράνου, το παιδί του οποίου βάφτισε το Μάιο του 2022.

Πολιτική 
Το 2013 εργάστηκε ως σύμβουλος του τότε Υπουργού Διοικητικής Μεταρρύθμισης & Ηλεκτρονικής Διακυβέρνησης Κυριάκου Μητσοτάκη και ήταν υπεύθυνος για τα νομικά, οργανωτικά και επικοινωνιακά ζητήματα του Υπουργού. Μετά την εκλογή του Μητσοτάκη στην προεδρία της Νέας Δημοκρατίας, υπηρέτησε ως διευθυντής του γραφείου του προέδρου, υπεύθυνος για την πολιτική αλλά και εκλογική στρατηγική του κόμματος μέχρι και τις εκλογές του Ιουλίου του 2019, οπότε ο Μητσοτάκης έγινε πρωθυπουργός. Από τον Ιούλιο του 2019 μέχρι τον Αύγουστο του 2022 υπηρέτησε ως Γενικός Γραμματέας του Πρωθυπουργού στο Μέγαρο Μαξίμου. Είχε χαρακτηριστεί από πολλές πηγές ως ο πιο στενός συνεργάτης του Μητσοτάκη.

Υπόθεση Υποκλοπών 
Στις αρχές Αυγούστου 2022, η Εφημερίδα των Συντακτών και οι Reporters United δημοσίευσαν έρευνα όπου ονομάτιζε το Δημητριάδη ως επικεφαλής ομάδας του Γραφείου του Πρωθυπυργού και της Εθνική Υπηρεσία Πληροφοριών, που πραγματοποιεί παράνομες παρακολουθήσεις πολιτικών και δημοσιογράφων διά της χρήσης του κακόβουλου λογισμικού "Predator". Ένα από τα ονόματα των δημοσιογράφων υπό παρακολούθηση ήταν αυτό του Θανάση Κουκάκη. Παρόλο που χειρισμοί της κυβέρνησης επιχείρησαν με ειδικούς νόμους να αποκρύψουν το ιστορικό παρακολουθήσεων, η υπόθεση πήρε νέα τροπή λόγω της αποκάλυψης ότι και ο Πρόεδρος του ΠΑΣΟΚ, Νίκος Ανδρουλάκης, φερόταν να βρίσκεται επίσης θύμα των παρακολουθήσεων.

Στις 5 Αυγούστου 2022 ο Δημητριάδης ανακοίνωσε την παραίτηση του κάνοντας λόγο για «κλίμα τοξικότητας». Την ίδια ημέρα παραιτήθηκε και ο επικεφαλής της ΕΥΠ Παναγιώτης Κοντολέων για τους ίδιους λόγους. Ο Δημητριάδης αρνήθηκε τις κατηγορίες και απάντησε την ίδια μέρα με αγωγές κατά της Εφημερίδας των Συντακτών, του Reporters United, των συντακτών της έρευνας, αλλά και του Θανάση Κουκάκη, αξιώνοντας το ποσό των 250.000 Ευρώ. Σε διάγγελμά του λίγες μέρες αργότερα ο Μητσοτάκης ανέφερε ότι οι παρακολουθήσεις ήταν νόμιμες, αλλά ο ίδιος δεν ήταν ενήμερος για την πραγματοποίηση τους. Τις επόμενες ημέρες τα γεγονότα έλαβαν διεθνείς διαστάσεις, με διάφορα ξένα ΜΜΕ να επιβεβαιώνουν την υπόθεση των υποκλοπών (που βαφτίστηκε ως "Predatorgate"), καθώς και την ύπαρξη στοιχείων. 

Η κυβέρνηση ανακοίνωσε ειδική εξεταστική επιτροπή για τη διερεύνηση της υπόθεσης με σκοπό να διαλευκανθούν οι παρακολουθήσεις. Ο Δημητριάδης κλήθηκε να καταθέσει, αλλά επικαλέστηκε το απόρρητο και αρνήθηκε να παράσχει περαιτέρω πληροφορίες για την υπόθεση.

Παραπομπές 

Έλληνες δικηγόροι
Έλληνες πολιτικοί